18/04/2011 | Administración Autonómica
Xunta de Galicia
Consellería de Economía e Industria
Xefatura Territorial da Coruña
Número de expediente: IN407A 532/2009

Resolución do 25 de marzo de 2011, da Xefatura Territorial da Consellería de Economía e Industria da Coruña, de autorización administrativa, aprobación do proxecto de execución e declaración de utilidade pública, en concreto, da instalación eléctrica nos concellos de Irixoa e Vilarmaior (N.° Expte. IN407A 532/2009). Visto o expediente para outorgamento de autorización administrativa, aprobación do proxecto de execución e declaración de utilidade pública, en concreto, da instalación eléctrica que a continuación se detalla: Solicitante: UNIÓN FENOSA DISTRIBUCIÓN, S. A. Enderezo social: Avda. de Arteixo, 171, 15007- A CORUÑA. Denominación: L. M. T., C. T., R. B. T., As Lobeiras. Situación: Irixoa e Vilarmaior. Características técnicas: Liña eléctrica de media tensión aérea a 15/20 kV, cunha lonxitude de 985 m, en condutor tipo LA-56, que parte do apoio n.° 9 da L. M. T. a C. T. Cal de San Mamede e final no C. T. aéreo de 100 kVA, no lugar de Lobeiras. Rede de baixa tensión de 989 m de lonxitude, en condutor tipo RZ. Concellos de Irixoa e Vilarmaior. Resultan os seguintes feitos: Primeiro. –A petición someteuse a información pública por acordo do 7 de xaneiro de 2010, da Xefatura Territorial, publicada no DOG do 8 de febreiro de 2010, no BOP da Coruña do 27 de xaneiro de 2010 e no xornal El Ideal Gallego do 15 de xaneiro de 2010, en aplicación do Real decreto 1955/2000, do 1 de decembro, polo que se aproba o regulamento de aplicación da Lei 54/1997, do 27 de novembro, do sector eléctrico. Así mesmo practicouse notificación individual ós afectados. Segundo. –A Xefatura Territorial da Consellería de Economía e Industria da Coruña é competente para resolver este expediente con fundamento no Estatuto de Autonomía de Galicia, no Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma galega en materia de industria, enerxía e minas, e no exercicio das competencias atribuídas polo Real decreto 1955/2000 e polo Decreto 36/2001, do 25 de xaneiro (DOG do 16 de febreiro de 2001). Terceiro. –No expediente cumpríronse os trámites que sinala o artigo 53 da citada Lei 54/1997, e os regulamentos ordenados no título VII do Real decreto 1955/2000, do 1 de decembro, que regula o procedemento de autorización de instalacións de enerxía eléctrica. De acordo co que antecede e no exercicio das competencias atribuídas, RESOLVE: Autorizar, aprobar o proxecto de execución e anexo e declarar de utilidade pública, en concreto, as devanditas instalacións, nas que as características se axustarán en tódalas súas partes ás que figuran no proxecto, e ás condicións técnicas e de seguranza establecidas nos regulamentos de aplicación. Esta autorización outórgase sen prexuízo das concesións e autorizacións que sexan necesarias, de acordo con outras disposicións que resulten aplicables e, en especial, as relativas á ordenación do territorio e ao ambiente. As instalacións executaranse nun prazo non superior a un ano, contado a partir da data desta Resolución. A declaración de utilidade pública leva implícita a necesidade de ocupación dos bens ou de adquisición dos dereitos afectados e implica a urxente ocupación ós efectos do artigo 52 da Lei de expropiación. Contra a presente resolución poderá interpoñer recurso de alzada ante o Excmo. Sr. conselleiro de Economía e Industria no prazo dun mes, contado a partir do día seguinte ao da notificación desta resolución; tamén poderá interpoñer calquera outro recurso que estime pertinente ó seu dereito. A Coruña, 25 de marzo de 2011. Tristana Moraleja Gómez Xefa territorial da Coruña